<classify> VIONGOZI watatu wa zamani wa Chama kikuu cha ushirika mkoa wa Kagera KCU 1990 Ltd wamesomewa mashitaka matano katika Mahakama ya Hakimu Mkazi mkoa wa Kagera, huku hati ya mashitaka ikiibua mvutano wa kisheria. Katika kesi hiyo namba 42018, viongozi hao wa zamani wamesomewa mashitaka matano ya kula njama kutenda kosa, matumizi mabaya ya ofi si, matumizi mabaya ya madaraka, kughushi na kuhujumu uchumi na kusababisha hasara ya Sh milioni 124.Mashitaka hayo yalisomwa jana mbele ya Hakimu wa Mahakama ya Hakimu Mkazi, John Kapokolo na wakili wa serikali mwandamizi, Athuman Matuma kuwa washitakiwa hao walitenda makosa hayo kwa nyakati tofauti mwaka 2011. Washitakiwa hao ni John Binunshu aliyekuwa mwenyekiti wa bodi, Vedastus Ngaiza aliyekuwa meneja mkuu na Bestina Rwebangira aliyekuwa mhasibu na mahakama itatoa uamuzi wa ombi la dhamana Agosti 27, mwaka huu.Wakili wa washitakiwa Aron Kabunga alipinga hati ya mashitaka kuwa mashitaka ya uhujumu uchumi yaliunganishwa na mashitaka mengine, akisema ili kufanya hivyo lazima iwepo hati ya Mkurugenzi wa MashitakaDPP. Katika malumbano hayo, wakili Kabunga aliomba mahakama kuitupilia mbali hati hiyo na wateja wake kupewa dhamana, hoja iliyopingwa na mawakili wa serikali wakiongozwa na Athumani Matuma. Baada ya kusikiliza mvutano wa mawakili hao, Hakimu John Kapokolo aliahirisha shauri hilo hadi Agosti 27, atakapotoa uamuzi kuhusu uhalali wa hati ya mashitaka na hatima ya dhamana kwa washitakiwa.  <topic>: KITAIFA 